e19b641b6d005f1c9e8c6a5d44528ce8
Lejeloven om regler for flytteopgørelse
---------------------------------------


boligportal.dk
2020.50

Hensigten med indførelsen af de obligatoriske ind- og fraflytningssyn har været at nedbringe antallet af konflikter mellem lejer og udlejer vedrørende flytteopgørelse. Nedbringelsen skal ske ved at sikre dokumentation af et lejemåls stand ved ind- og fraflytning, så lejers istandsættelsesforpligtigelse kan fastsættes ved sammenholdelse af denne dokumentation.


Afholdelse af synene kan ofte komme uenigheder mellem lejer og udlejer i forkøbet, idet parterne tvinges til at gennemgå lejemålet i forening både ved indflytning og igen ved fraflytning. Men lejer er imidlertid ikke bundet af den rapport, som udarbejdes på fraflytningssynet – heller ikke selvom lejer har underskrevet rapporten. Lejer kvitterer nemlig udelukkende for udleveringen af rapporten, medmindre det fremgår tilstrækkeligt klart af rapporten og omstændighederne, at lejer tillige anerkender istandsættelsesforpligtigelsen ved sin underskrift. Dette kræver særdeles stærke holdepunkter.


Idet lejer ikke er bundet af rapporten, kan lejer fremkomme med indsigelser indhold, som bruges til flytteopgørelse, flere uger efter afholdelse af synet. Også selvom der på selve synet har været enighed mellem lejer og udlejer om istandsættelsesforpligtigelsens omfang.


Efter synet gør udlejer typisk det, at han lader arbejderne udføre i lejemålet, hvorefter det genudlejes, og der laves en endelig flytteopgørelse til den fraflyttende lejer.


[Læs mere om krav ved fraflytning](https://business.boligportal.dk/fraflytningssyn)



39ff9563e7bca27062113596aadb65a1
Lejers uenighed i fraflytningsopgørelsen
----------------------------------------


boligportal.dk
2020.50

Med ændringerne af lejeloven pr. 1. juli 2015 er der ikke ændret på, hvorledes konflikter vedrørende flytteopgøret afgøres. Har lejer gjort indsigelse mod fraflytningsrapporten, er det fortsat op til udlejer at dokumentere berettigelsen af den istandsættelse, som lejer afkræves betaling for.


Et eksempel kunne være, hvor udlejer kræver maling af samtlige vægge i et lejemål, mens lejer påstår, at det vil være tilstrækkeligt at pletmale væggene. Her vil det være udlejer, der skal dokumentere nødvendigheden af, at væggene i lejemålet males frem for pletmales.


Bevisbyrden er ofte svær at løfte som udlejer. Lejemålet er typisk for længst istandsat på tidspunkt, hvor konflikten opstår, og det er sjældent muligt at besigtige lejemålet. Udlejer må henholde sig til den dokumentation, der er indsamlet på fraflytningssynet.


Ved konflikter vedrørende flytteopgøret bliver det således ofte helt afgørende, at du som udlejer har udarbejdet en grundig rapport i forbindelse med fraflytning.


Der er væsentlig større sandsynlighed for at komme igennem med istandsættelseskrav, hvis der er udarbejdet en rapport med detaljerede og præcise beskrivelser samt billeddokumentation, som kan bekræfte forholdene beskrevet i rapporten.



b242a3a37a2af0f8b1f16285f2ade0ab
Hvis lejer er uenig i istandsættelseskravet i flytteopgørelsen
--------------------------------------------------------------


boligportal.dk
2020.50

Hvis lejeren er uenig i opgørelsen af udlejers krav, kan sagen ikke behandles ved fogedretten. Sagen skal i denne situation indbringes for huslejenævnet. Huslejenævnet vil under deres behandling af sagen se på, om lejelovens regler i forbindelse med fraflytningen er overholdt, og om de krævede udgifter til istandsættelse er rimelige.


Hvis huslejenævnet når frem til, at flytteopgørelsen kan godkendes, og den fraflyttende lejer ikke anker afgørelsen, kan sagen herefter indbringes for fogedretten, hvis lejer ikke betaler – en afgørelse fra huslejenævnet kan dog ikke tvangsgennemføres ved fogedretten. Det betyder, at fogedretten i denne situation kun kan behandle sagen, hvis lejeren ikke gør indsigelser mod kravet.


Hvis lejeren i forbindelse med fogedrettens behandling af sagen gør indsigelser mod kravet, er man som udlejer nødt til at indbringe sagen for boligretten med henblik på at opnå dom for sit krav. Hvis udlejeren får medhold i boligretten, vil dommen kunne gennemføres via fogedretten uanset om lejeren har indsigelser mod kravet eller ej.



750c932db90f40080c572978ada2aab2
Lejer betaler ikke fraflytningsopgørelse?
-----------------------------------------


boligportal.dk
2020.50



Hvis den fraflyttende lejer ikke betaler det skyldige beløb til udlejer i henhold til flytteopgørelsen, har udlejer flere forskellige muligheder for at håndtere denne problemstilling.


Et skyldigt beløb i henhold til en flytteopgørelse kan inddrives via fogedretten. Fogedretten kan dog kun behandle sagen, såfremt lejer ikke har indsigelser imod kravet eller i øvrigt har givet udtryk for at være uenig i at skylde det pågældende beløb. I sådan en situation kan sagen indbringes for fogedretten, hvorefter den fraflyttende lejer vil blive indkaldt til at møde for fogedretten. Under mødet vil det blive drøftet, hvorvidt den fraflyttende lejer har mulighed for at indgå en afdragsordning, eller om lejeren ejer aktiver, der kan foretages udlæg i til sikkerhed for det skyldige beløb.


Der er omkostninger forbundet med sagens behandling i henholdsvis fogedretten, huslejenævnet og boligretten. Det anbefales derfor, at man som udlejer kontakter en advokat i disse situationer, så man kan få vejledning om, hvordan den konkrete sag bedst gribes an.




